
Turbulens lángok felszínének 3D rekonstrukciója sztereografikus fényképezéssel

Az ipari lángok nagy része az égés szempontjából turbulens-diffúz láng. A világító lángok felületét az izzó korom és hidroxigyökök izokoncentráció felülete határozza meg. E felület ismeretével és jellemzésével kép kapható a láng reakciókinetikai és áramlástani viszonyairól.
A turbulens lángok felszínének rekonstrukciójához egy képalkotási módszert alkalmaztunk, sztereoszkópiát. A módszerrel a térlátás érzete kelthető, mivel ugyanarról a térbeli pontról két kép készül, különböző nézőpontokból.
A lángok rekonstruálásához tükörmechanikás digitális kamerát használtunk. A kamera fel volt szerelve egy sztereoszkopikus adapterrel, ami szimulált két virtuális nézőpontot. A sztereoszkopikus adapter geometriája közelítette az emberi szempárét. Megfelelően kalibrált sztereoszkopikus kamerával a fényképen szereplő jelenet térbeli koordinátái kiszámolhatók.
A kamera kalibrálása 8 szabadsági fokú implicit és 4 szabadsági fokú explicit kamera mátrixszal történt. A kalibrációt követően a Bunsen-égővel turbulens lángokat állítottunk elő, melyekről fényképeket készítettünk. A 2D-s felvételeket a MATLAB programmal alakítottuk át 3D-s felvétellé.
A sztereografikus fényképezés során bebizonyosodott, hogy a módszer alkalmas a turbulens lángok rekonstrukciójára.



